title: Vykonávacie nariadenie Komisie (EÚ) 2016/225 zo 17. februára 2016, ktorým sa stanovuje maximálny objem výrobku podľa členských štátov a obdobie na predkladanie žiadostí o mimoriadnu schému pomoci na súkromné skladovanie zostávajúcich nevyužitých množstiev určitých syrov z množstiev stanovených v delegovanom nariadení (EÚ) 2015/1852

text:
               18.2.2016

               SK

               Úradný vestník Európskej únie

               L 41/10

         VYKONÁVACIE NARIADENIE KOMISIE (EÚ) 2016/225
   zo 17. februára 2016,
   ktorým sa stanovuje maximálny objem výrobku podľa členských štátov a obdobie na predkladanie žiadostí o mimoriadnu schému pomoci na súkromné skladovanie zostávajúcich nevyužitých množstiev určitých syrov z množstiev stanovených v delegovanom nariadení (EÚ) 2015/1852
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na delegované nariadenie Komisie (EÚ) 2015/1852 z 15. októbra 2015, ktorým sa zavádza dočasná mimoriadna schéma pomoci na súkromné skladovanie určitých syrov a ktorým sa vopred stanovuje výška pomoci (2), a najmä na jeho článok 15,
   keďže:

               (1)

               Delegovaným nariadením Komisie (EÚ) 2015/1852 sa zaviedla dočasná mimoriadna schéma pomoci na súkromné skladovanie určitých syrov a vopred stanovila výška pomoci.

               (2)

               V článku 4 ods. 3 nariadenia (EÚ) 2015/1852 sa ako posledný deň na predloženie žiadostí o pomoc stanovuje 15. január 2016.

               (3)

               Írsko, Francúzsko, Taliansko, Litva, Holandsko, Fínsko, Švédsko a Spojené kráľovstvo oznámili Komisii svoj záujem naďalej využívať schému pomoci na súkromné skladovanie.

               (4)

               Po 15. januári 2016 zostalo nevyužitých 68 123 ton. Preto je vhodné sprístupniť toto množstvo členským štátom, ktoré oznámili svoj záujem o ďalšie využívanie schémy pomoci na súkromné skladovanie, a určiť rozdelenie uvedeného množstva medzi jednotlivé členské štáty, pričom je potrebné zohľadniť množstvá, o ktoré členské štáty žiadali do 15. januára 2016.

               (5)

               Malo by sa stanoviť nové obdobie na predkladanie žiadostí.

               (6)

               Pravidlá vykonávania schémy pomoci na súkromné skladovanie určitých syrov stanovené v delegovanom nariadení (EÚ) 2015/1852 by sa mali uplatňovať mutatis mutandis na vykonávanie schémy stanovenej v tomto nariadení,

         PRIJALA TOTO NARIADENIE:
   Článok 1
   Predmet úpravy
   Maximálny objem výrobku na členský štát v rámci dočasnej mimoriadnej schémy pomoci na súkromné skladovanie zostávajúcich nevyužitých množstiev syrov podľa delegovaného nariadenia (EÚ) 2015/1852 sa stanovuje v prílohe k tomuto nariadeniu.
   Pravidlá vykonávania schémy stanovené v delegovanom nariadení (EÚ) 2015/1852 sa uplatňujú mutatis mutandis na množstvá stanovené v prílohe k tomuto nariadeniu.
   Článok 2
   Žiadosti o pomoc
   Žiadosti o pomoc možno predkladať odo dňa nadobudnutia účinnosti tohto nariadenia. Posledným dňom na predloženie žiadostí je 30. september 2016.
   Článok 3
   Nadobudnutie účinnosti
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. februára 2016

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 271, 16.10.2015, s. 15.

      PRÍLOHA

                  Členský štát

                  Maximálne množstvá
                  (v tonách)

                  Írsko

                  4 127

                  Francúzsko

                  6 340

                  Taliansko

                  27 025

                  Litva

                  2 616

                  Holandsko

                  16 526

                  Fínsko

                  694

                  Švédsko

                  2 126

                  Spojené kráľovstvo

                  8 669

                  Spolu

                  68 123


title: Vykonávacie nariadenie Komisie (EÚ) č. 224/2013 zo 6. marca 2013 , ktorým sa do Registra chránených označení pôvodu a chránených zemepisných označení zapisuje názov [Kitkan viisas (CHOP)]

text:
               15.3.2013

               SK

               Úradný vestník Európskej únie

               L 72/5

         VYKONÁVACIE NARIADENIE KOMISIE (EÚ) č. 224/2013
   zo 6. marca 2013,
   ktorým sa do Registra chránených označení pôvodu a chránených zemepisných označení zapisuje názov [Kitkan viisas (CHOP)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               Nariadenie (EÚ) č. 1151/2012 nadobudlo účinnosť 3. januára 2013. Uvedeným nariadením sa zrušilo a nahradilo nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (2).

               (2)

               V súlade s článkom 6 ods. 2 nariadenia (ES) č. 510/2006 bola žiadosť Fínska o zápis názvu „Kitkan viisas“ do registra uverejnená v Úradnom vestníku Európskej únie
                   (3).

               (3)

               Keďže Komisii nebola v súlade s článkom 7 nariadenia (ES) č. 510/2006 oznámená žiadna námietka, tento názov sa musí zapísať do registra,

         PRIJALA TOTO NARIADENIE:
   Článok 1
   Názov uvedený v prílohe k tomuto nariadeniu sa zapisuje do registra.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. marca 2013

            Za Komisiu v mene predsedu

         Dacian CIOLOȘ

            člen Komisie

      (1)  Ú. v. EÚ L 343, 14.12.2012, s. 1.

      (2)  Ú. v. EÚ L 93, 31.3.2006, s. 12.

      (3)  Ú. v. EÚ C 136, 11.5.2012, s. 13.

      PRÍLOHA
      Poľnohospodárske výrobky určené na ľudskú spotrebu uvedené v prílohe I k zmluve:

         Trieda 1.7.   Čerstvé ryby, mäkkýše, kôrovce a výrobky z nich

      FÍNSKO
      Kitkan viisas (CHOP)